Covid-19-statistieke: ‘SA sterftekoers bly laag’Dr. Zweli Mkhize, minister van gesondheid, en Alan Winde, premier van die Wes-Kaap. (Foto: Facebook) Nog 44 mense het die afgelope 24 uur aan Covid-19 gesterf, wat die dodetal vir die afgelope twee maande op 952 te staan bring. “Hoewel die sterftes in Suid-Afrika toeneem, is ons sterftekoers van 2% heelwat laer as die globale gemiddeld van 6%,” het dr. Zweli Mkize, minister van gesondheid, Saterdag in ’n verklaring gesê. Die meeste nuwe sterftes is weereens in die Wes-Kaap aangeteken (25). Gauteng het sewe sterftes aangeteken, en ses mense is onderskeidelik in die Oos-Kaap en KwaZulu-Natal oorlede. Die ouderdomsgroep wat tot dusver die meeste sterftes aangeteken het, is mense tussen die ouderdomme van 60 en 70 jaar (258 sterftes). Dit verteenwoordig 27% van die totale aantal sterftes. Nog ŉ kwart van sterftes (25%) wat aangeteken is, was pasiënte tussen die ouderdomme van 50 en 60 jaar. Altesaam 2 539 gevalle van Covid-19 is sedert Donderdag aangeteken, wat beteken 45 973 Suid-Afrikaners het al die virus opgedoen. Tot dusver het 24 258 mense reeds herstel. Suid-Afrika het ook sedert Donderdag 40 797 toetse vir Covid-19 uitgevoer; die meeste toetse wat tot dusver in een dag uitgevoer is. Die meeste hiervan (25 356) is in die openbare sektor uitgevoer.